Detlef Kobjela

Detlef Kobjela (* 7. apryla 1944 w Rogoznje; † 18. meje 2018 w Budyšinje) bě serbski komponist a hudźbny wědomostnik. Wot 1970tych lět přinošowaše we wulkej měrje k wuwiću serbskeje hudźbneje krajiny w Delnjej a Hornjej Łužicy.

Narodźi so jako syn pjekarja Ewalda Kobjele a jeho žony Elfriedy w Rogoznje a dósta wot pjateho žiwjenskeho lěta wučbu na klawěrje. Wot šesteho lětnika wopytowaše prawidłownje ludowu hudźbnu šulu w Choćebuzu a bě wot wosmeho lětnika šuler Delnjoserbskeje wyšeje šule. Jako asistent hudźbneho wučerja wodźeše šulski chór. Po maturje w lěće 1962 zahaji najprjedy wukubłanje ke knihiwjednikej, doniž njedósta studijne město při Berlinskej Humboldtowej uniwersiće za pedagogiskej předmjetaj hudźbu a němčinu. 1967 wotzamkny studij w předmjetach hudźbna pedagogika, germanistika a hudźbna wědomosć. Hižo w poslednim studijnym lěće dósta městno jako dramaturg při Serbskim ludowym ansamblu w Budyšinje, měješe pak najprjedy hišće absolwować wojersku słužbu při policiji w Choćebuzu.

Wot 1967 do 1980 bydleše Kobjela najebać Budyskeho dźěłoweho městna w Choćebuzu, hdźež skutkowaše paralelnje hišće hač do lěta 1981 jako hudźbny wučer. Wot 1970 do 1990 měješe nimo toho poziciju wědomostneho sekretara dźěłoweho kruha serbskich hudźbnikow, při čimž bě na wažnym městnje wobdźěleny na organizaciji a spěchowanju serbskeje hudźby.

W lěće 1980 přewza městno šefdramaturga při SLA a přećahny ze swójbu do Budyšina. Wot 1990 do 1995 bě skónčnje z intendantom ansambla. Wot toho časa skutkowaše jako swobodny komponist w Budyšinje, měješe pak husćišo wojować ze strowotniskimi problemami. Dnja 18. meje 2018 zemrě w starobje 74 lět w Budyšinje.

Ke Kobjelowym kompozicijam liča twórby z nimale wšěch hudźbnych žanrow, mjez nimi tež filmowa hudźba, chórowa hudźba kaž tež wjele spěwow.

W lěće 1978 dósta Kobjela Myto Ćišinskeho II. rjadownje.

 Literatura 
 Detlef Kobjela, Werner Meschkank: Vom Regenzauberlied bis zur wendischen Pop-Ballade – Ein Beitrag zur Musikgeschichte der Lausitz unter besonderer Darstellung der niedersorbischen Musikgeschichte. (=Podstupimske sorabistiske pśinoški, zwjazk 3). Potsdam 2000. (online, PDF, 17 MB)

 Wotkaz 


Kategorija:Muž
Kategorija:Rodź. 1944
Kategorija:Zemr. 2018
Kategorija:Serb
Kategorija:Komponist
Kategorija:Hudźbny wědomostnik
Kategorija:Awtor
Kategorija:Serbska hudźba
Kategorija:Wosoba (Choćebuz)
Kategorija:Wosoba (Budyšin)
Kategorija:Nošer Myta Ćišinskeho